SKRIFTLIG FORESPØRGSEL E-2219/03

af Bart Staes (Verts/ALE) til Kommissionen

(2. juli 2003)

Om: Lufthavnen i Deurne og europæisk miljøindvirkningsvurdering

I direktiv 85/337/EØF(1) ændret ved direktiv 97/11/EF(2) hedder det, at medlemsstater, der gennemfører (eller lader gennemføre) projekter som beskrevet i bilag I og II, altid skal føre udførligt samråd med de øvrige medlemsstater, såfremt det må antages, at de pågældende projekter vil kunne få væsentlig indvirkning på miljøet i en anden medlemsstater (art. 7). I art. 2, stk. 3, anføres det til gengæld, at medlemsstaterne i undtagelsestilfælde (kan) fritage et konkret projekt helt eller delvist fra de i dette direktiv fastsatte bestemmelser ). Såfremt en medlemsstat træffer en sådan afgørelse, er den dog forpligtet til at underrette bl.a. Kommissionen herom.

Kan Kommissionen oplyse, om den til opfyldelse af ICAO-sikkerhedsstandarderne potentielle forlængelse af start- og landingsbanen i lufthavnen i Deurne (ved Antwerpen) med 300 meter (fra 1 510 til 1 810 meter) falder ind under bilag II, pkt. 13, i den forstand, at:

(a) den øgede flytrafik, som derved muliggøres, vil have væsentlig indvirkning på mennesker og naturen omkring lufthavnen; at

(b) der samtidig må påregnes anlæggelse af en ny forbindelsesvej med samme følger for mennesker og natur; og at

(c) dette anlægsarbejde vil gribe ind i et habitatdirektivområde, hvor der lever et stort antal (sjældne) flagermusearter?

Kan Kommissionen oplyse, om Belgien i dette tilfælde kan påberåbe sig art. 2, stk. 3, for disse anlægsarbejder, og at Belgien med andre ord ikke behøver at lade gennemføre en undersøgelse som fastsat i dette direktivs art. 5 til 10?

Kan Kommissionen vurdere, om art. 4, stk. 1, i direktiv 2001/42/EF(3), finder anvendelse i denne sag?

Har Kommissionen til hensigt således som den efterfølgende har gjort i sagen om udvidelse af den italienske lufthavn i Malpensa ved en eventuel udvidelse af lufthavnen i Deurne at følge dette anliggende meget nøje og på proaktiv vis samt afkræve de belgiske myndigheder enhver mulig information?

Kan Kommissionen oplyse, hvor mange gange Belgien og de andre europæiske medlemsstater i de forløbne fem år har gjort brug af de i dette direktivs art. 2, stk. 3, indeholdte muligheder? Kan Kommissionen i den forbindelse give detaljerede oplysninger om de projekter, hvor netop Belgien i de forløbne fem år har gjort brug af denne mulighed?

(1) EFT L 175 af 5.7.1985, s. 40.

(2) EFT L 73 af 14.3.1997, s. 5.

(3) EFT L 197 af 21.7.2001, s. 30.

Svar afgivet på Kommissionens vegne af Margot Wallström

(11. september 2003)

I henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet (VVM-direktivet) som ændret ved Rådets direktiv 97/11/EF af 3. marts 1997(1) skal medlemsstaterne sørge for, at projekter, der bl.a. på grund af deres art, dimensioner eller placering kan få væsentlig indvirkning på miljøet, undergives en vurdering af denne indvirkning, inden der gives tilladelse hertil. Disse projekter er defineret i artikel 4, hvori der henvises til direktivets bilag I og II.

Forøgelsen på 300 meter af startbanen i Deurnes lufthavn synes at være omfattet af bilag II, punkt 13. For så vidt angår projekter i bilag II, skal medlemsstaterne, enten ved hjælp af en undersøgelse af de enkelte sager, eller ud fra grænseværdier eller kriterier, afgøre, om projektet skal vurderes som følge af dets formodede væsentlige indvirkning på miljøet, under hensyntagen til de relevante udvælgelseskriterier

i direktivets bilag III. Blandt kriterierne er også de potentielle væsentlige virkninger, både hvad angår påvirkningens omfang (det geografiske område og antallet af personer, der berøres) og den miljømæssige sårbarhed i de geografiske områder, der kan blive berørt, navnlig særligt beskyttede områder, som er udpeget af medlemsstaterne i medfør af Rådets direktiv 92/43/EØF af 21. maj 1992(2) om bevaring af naturtyper samt vilde dyr og planter (habitat-direktivet). I de tilfælde, hvor den pågældende medlemsstat beslutter, at det pågældende projekt vil få væsentlige virkninger for miljøet, skal der foretages en vurdering af virkningerne for miljøet.

Projektet er beliggende i umiddelbar nærhed af lokaliteten Ring of historical forts around Antwerp as a habitat for bats (ringen af historiske forter omkring Antwerpen som levested for flagermus). Denne lokalitet blev foreslået som en lokalitet af fællesskabsbetydning i medfør af artikel 4, stk. 1, i habitat-direktivet. Mere trafik både i luften og på jorden såvel som anlæggelse af en ny vej i umiddelbar nærhed af denne lokalitet kan få negativ indvirkning på lokalitetens bevarelsesmæssige status såvel som på de to arter af flagermus, af hensyn til hvilke lokaliteten blev foreslået udpeget.

Kommissionen agter at anmode de belgiske myndigheder om alle nødvendige oplysninger om de påtænkte anlægsarbejder ved Deurnes lufthavn, så den kan afgøre, om myndighederne har efterkommet både VVM-direktivet og habitat-direktivet.

Det ærede medlem spørger, om man fra belgisk side kan påberåbe sig artikel 2, stk. 3, i direktivet i det foreliggende tilfælde. I henhold til VVM-direktivet kan medlemsstaterne i undtagelsestilfælde fritage et konkret projekt helt eller delvist fra VVM-direktivets bestemmelser.

I sådanne tilfælde skal medlemsstaten opfylde følgende forpligtelser:

a) undersøge, om der kan foretages en anden form for vurdering, og om der er grund til at stille de gennem en sådan vurdering indhentede oplysninger til rådighed for offentligheden;

b) stille oplysninger vedrørende en sådan undtagelse og grundene til, at den er blevet indrømmet, til rådighed for de berørte dele af offentligheden; og

c) forud for tilladelsen underrette Kommissionen om begrundelsen for den indrømmede undtagelse samt give den de oplysninger, som de i givet fald stiller til rådighed for deres egne statsborgere.

Kommissionen kan derfor ikke udtale sig i denne henseende, eftersom Belgien ikke har informeret Kommissionen om, at man har til hensigt at benytte sig af denne undtagelse. På grundlag af foreliggende oplysninger har medlemsstaterne syv gange bragt direktivets artikel 2, stk. 3, i anvendelse. Ingen af disse tilfælde har berørt Belgien.

Direktiv 2001/42/EF(3) gælder for visse planer og programmer. Det er ikke klart, om det forslag, det ærede medlem henviser til, kan klassificeres som en plan eller et program som defineret i dette direktiv. Under alle omstændigheder gælder forpligtelsen i direktivets artikel 4, stk. 1, (med nogle få undtagelser) kun for planer og programmer, hvis første forberedende dokument er dateret senere end den 21. juli 2004.

(1) EFT L 73 af 14.3.1997.

(2) EFT L 206 af 22.7.1992.

(3) Europa-Parlamentets og Rådets direktiv 2001/42/EF af 27. juni 2001 om vurdering af bestemte planers og programmers indvirkning på miljøet, EFT L 197 af 21.7.2001.